Η **Ιλόνα Σλούπιανεκ**  (*Ilona Slupianek*, γεννήθηκε 24 Σεπτεμβρίου 1956) είναι Ανατολικογερμανίδα πρώην αθλήτρια του στίβου που αγωνιζόταν στη σφαιροβολία. Μία από τις κορυφαίες του αγωνίσματος όλων των εποχών, ήταν χρυσή Ολυμπιονίκης το 1980 στη Μόσχα και παραμένει η δεύτερη καλύτερη σε επίδοση σφαιροβόλος με 22,45 μέτρα.

Καριέρα
-------

Το 1973 ήταν Πρωταθλήτρια Ευρώπης Νεανίδων με παγκόσμιο ρεκόρ για την ηλικία της (17,20 μέτρα), ενώ στην ίδια διοργάνωση του Ντούισμπουργκ αγωνίστηκε και στη δισκοβολία κατακτώντας το αργυρό μετάλλιο. Τερμάτισε πέμπτη στους Ολυμπιακούς Αγώνες του Μόντρεαλ το 1976. Το 1977 κατέκτησε το πρωτάθλημα της Ανατολικής Γερμανίας, ο πρώτος τίτλος από τους επτά συνολικά κατά τη διάρκεια της καριέρας της. Μετά το χρυσό μετάλλιο στο Ευρωπαϊκού Κυπέλλου Στίβου τον Αύγουστο του 1977 στο Ελσίνκι, βρέθηκε θετική στη νανδρολόνη κατά τη διάρκεια των δοκιμών και τιμωρήθηκε για ένα χρόνο από την Ευρωπαϊκή Ένωση Στίβου (EAA). Το πρώτο αυτό επίσημο περιστατικό ντόπινγκ στην Ανατολική Γερμανία οδήγησε σε αυστηροποίηση των ελέγχων των αθλητών, ώστε να αποφευχθεί επανάληψή του, ειδικά σε αγώνες στο εξωτερικό. Η τιμωρία της έληγε δύο ημέρες πριν την έναρξη του Ευρωπαϊκού Πρωταθλήματος Στίβου στη Πράγα όπου πρώτευσε με 21,41 μέτρα, επίτευγμα που επανέλαβε το 1982 στη διοργάνωση της Αθήνας με 21,59 μέτρα.

Το 1979 κατέκτησε όλους τους τίτλους των διοργάνωσεων που συμμετείχε με ευκολία: αρχικά το Ανατολικογερμανικό Πρωτάθλημα Κλειστού Στίβου το Ευρωπαϊκό Πρωτάθλημα Κλειστού Στίβου και ακόλουθα το εγχώριο Πρωτάθλημα Ανοικτού Στίβου, την Πανεπιστημιάδα, το Ευρωπαϊκό Κύπελλο Στίβου και το Παγκόσμιο Κύπελλο Στίβου. Στη διοργάνωση του Μόντρεαλ επικράτησε με βολή 20,98 μέτρα, 1,24 μέτρα περισσότερο από την Έλενα Φιμπινγκέροβα που εκπροσώπησε την Ευρώπη. Η επίδοση αυτή παρέμεινε ακατάρριπτη ως το τέλος των διοργανώσεων του Κυπέλλου και είναι η μακροβιότερη των γυναικείων αγωνισμάτων. Στις 2 Μαΐου 1980 στο Τσέλιε της Γιουγκοσλαβίας (τώρα Σλοβενία) σημείωσε παγκόσμιο ρεκόρ με επίδοση 22,36 μέτρα, το οποίο βελτίωσε στις 11 Μαΐου της ίδιας χρονιάς στο Πότσδαμ με 22,45 μέτρα. Στους Ολυμπιακούς Αγώνες του 1980 (24 Ιουλίου) ήταν νικήτρια με 22,41 μέτρα, σχεδόν ένα μέτρο περισσότερο από τη δεύτερη, που έμεινε ως η δεύτερη καλύτερη βολή στην καριέρα της. Η επίδοση αυτή παραμένει ακατάρριπτο Ολυμπιακό ρεκόρ, το δεύτερο παλαιότερο στην ιστορία του κλασικού αθλητισμού μετά από αυτό του Μπομπ Μπίμον. Την ίδια χρονιά ψηφίστηκε ως η κορυφαία του στίβου από το περιοδικό *Track and Field News*. Στο πρώτο Παγκόσμιο Πρωτάθλημα Στίβου το 1983 στο Ελσίνκι ήταν θύμα έκπληξης χάνοντας από την Έλενα Φιμπινγκέροβα και τελικά καταττασόμενη τρίτη. Το 1984 παντρεύτηκε τον επίσης σφαιροβόλο πρωταθλητή Ευρώπης Χάρτμουτ Μπρίσενικ, απέκτησε μία κόρη (μετέπειτα αθλήτρια δισκοβολίας) και επανήλθε σε αγωνιστική δράση το 1987, χρονιά που αναδείχθηκε δευτεραθλήτρια κόσμου στον κλειστό στίβο στη διοργάνωση της Ινδιανάπολης. Η αποτυχία πρόκρισης για τους Ολυμπιακούς Αγώνες του 1988 έθεσε τέρμα στη σταδιοδρομία της. Εξακολουθεί να κατέχει 7 από τις 11 καλύτερες βολές όλων των εποχών, ενώ είναι η αθλήτρια με τις περισσότερες προσπάθειες πάνω από τα 22 μέτρα (13). Από το 1976 έως το 1986 ήταν βουλευτής στο νομοθετικό σώμα της Ανατολικής Γερμανίας, με την Ελεύθερη Γερμανική Νεολαία (FDJ).

Διακρίσεις
----------

* Ευρωπαϊκό Πρωτάθλημα Κ-20 1973 : 1η (17,05 μέτρα)
* Ευρωπαϊκό Πρωτάθλημα Κ-20 - Δισκοβολία 1973 : 2η (52,92)
* Παγκόσμιο Κύπελλο Στίβου 1976 : 3η (19,36)
* Ευρωπαϊκό Πρωτάθλημα Στίβου 1978 : 1η (21,41)
* Ευρωπαϊκό Πρωτάθλημα Κλειστού Στίβου 1979 : 1η (21,01)
* Ευρωπαϊκό Κύπελλο Στίβου 1979 : 1η (20,93)
* Παγκόσμιο Κύπελλο Στίβου 1979 : 1η (20,98)
* Πανεπιστημιάδα 1979 : 1η (19,98)
* Ολυμπιακοί Αγώνες 1980 : 1η (22,41)
* Ευρωπαϊκό Πρωτάθλημα Κλειστού Στίβου 1981 : 1η (20,77)
* Ευρωπαϊκό Κύπελλο Στίβου 1981 : 1η (20,98)
* Παγκόσμιο Κύπελλο Στίβου 1981 : 1η (20,60)
* Ευρωπαϊκό Πρωτάθλημα Στίβου 1982 : 1η (21,59)
* Παγκόσμιο Πρωτάθλημα Στίβου 1983 : 3η (20,56)
* Παγκόσμιο Πρωτάθλημα Κλειστού Στίβου 1987 : 2η (20,28)

Πηγές: World Athletics, Athleticspodium

Παραπομπές
----------

1. ↑  Πάπυρος Larousse Britannica, Α' έκδοση, τόμος 4ος, σελίδα 31.
2. ↑  «Shot Put Women: Best by Athlete». Ανακτήθηκε στις 31 Ιουλίου 2022.
3. 1 2  «Ilona Slupianek». Αρχειοθετήθηκε από το πρωτότυπο στις 31 Ιουλίου 2022. Ανακτήθηκε στις 31 Ιουλίου 2022.
4. ↑  «EAST GERMAN CHAMPIONSHIPS». Ανακτήθηκε στις 18 Σεπτεμβρίου 2022.
5. ↑  «Hormonal doping and androgenization of athletes: a secret program of the German Democratic Republic government». Ανακτήθηκε στις 31 Ιουλίου 2022.
6. ↑  «Drugs In Sports». Αρχειοθετήθηκε από το πρωτότυπο στις 31 Ιουλίου 2022. Ανακτήθηκε στις 31 Ιουλίου 2022.
7. ↑  «Einziger offizieller DDR-Dopingfall: Ilona Slupianek und die Folgen für den Sport». Αρχειοθετήθηκε από το πρωτότυπο στις 17 Ιουλίου 2023. Ανακτήθηκε στις 17 Ιουλίου 2023.
8. 1 2  «Ilona SCHOKNECHT-SLUPIANEK». Αρχειοθετήθηκε από το πρωτότυπο στις 7 Οκτωβρίου 2022. Ανακτήθηκε στις 7 Οκτωβρίου 2022.
9. 1 2  «Ilona SLUPIANEK». Ανακτήθηκε στις 31 Ιουλίου 2022.
10. ↑  «1979 IAAF World Cup». Ανακτήθηκε στις 16 Αυγούστου 2022.
11. ↑  «IAAF World Cup» (PDF). Αρχειοθετήθηκε από το πρωτότυπο στις 26 Οκτωβρίου 2012. Ανακτήθηκε στις 16 Αυγούστου 2022. CS1 maint: Unfit url (link)
12. ↑  «*L'ÉQUIPE*: Ilona Slupianek». Ανακτήθηκε στις 31 Ιουλίου 2022.
13. ↑  «INTERNATIONAL OLYMPIC COMMITTEE : MOSCOW 1980 ATHLETICS SHOT PUT WOMEN RESULTS». Ανακτήθηκε στις 31 Ιουλίου 2022.
14. ↑  «Olympic Games Records». Ανακτήθηκε στις 31 Ιουλίου 2022.
15. ↑  «T&FN'S WORLD WOMEN'S ATHLETES OF THE YEAR». Ανακτήθηκε στις 7 Μαΐου 2022.
16. ↑  «1st WORLD ATHLETICS CHAMPIONSHIPS : 07 AUG - 14 AUG 1983». Ανακτήθηκε στις 7 Οκτωβρίου 2022.
17. ↑  «Sport Weltrekordler nun Potsdamer». Ανακτήθηκε στις 1 Σεπτεμβρίου 2022.
18. ↑  «Shot Put Women :Best by athlete». Ανακτήθηκε στις 19 Αυγούστου 2022.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Ιλόνα Σλούπιανεκ** |

* Ilona SLUPIANEK

| Βραβεία |
| --- |
| ΠροκάτοχοςΜαρίτα Κοχ | **Αθλήτρια της Χρονιάς στο Στίβο του *Track and Field News***1980 | ΔιάδοχοςΈβελιν Άσφορντ |
|